b'\n_START_ARTICLE_\nJ\xc3\xa6rmalere\n_START_PARAGRAPH_\nJ\xc3\xa6rmalere er en betegnelse p\xc3\xa5 kunstmalere som har latt seg inspirere av landskapet J\xc3\xa6ren. Jernbanen J\xc3\xa6rbanen ble \xc3\xa5pnet i 1878, og gjorde J\xc3\xa6ren mer tilgjengelig for tilreisende. P\xc3\xa5 denne tiden var flere kunstmalere aktive p\xc3\xa5 J\xc3\xa6ren. De bodde gjerne fast andre steder, men var p\xc3\xa5 J\xc3\xa6ren om sommeren. J\xc3\xa6rmalere som Kitty Kielland og Nicolai Ulfsten var mye p\xc3\xa5 J\xc3\xa6ren, og malte landskapsbilder. Motiver som g\xc3\xa5r igjen er j\xc3\xa6rstrendene med sanddyner, j\xc3\xa6rhus og torvtaking. Etterhvert har det like mye v\xc3\xa6rt det spesielle lyset og den vide himmelen som har gitt den kunstneriske utfordringen._NEWLINE_Av nyere kunstnere, kan nevnes Oskar S\xc3\xb8rreime (1919 \xe2\x80\x93 ), som i 1970 flyttet fra Stavanger til \xc2\xabKvitlastova\xc2\xbb, et gammelt j\xc3\xa6rhus som var blitt flyttet og gjenreist p\xc3\xa5 Varhaug, for \xc3\xa5 v\xc3\xa6re der det meste av \xc3\xa5ret for \xc3\xa5 male j\xc3\xa6rlandskaper. Han hadde brukt motorsykkel fra 1954 og bil etter 1961 for \xc3\xa5 komme lett til sine yndlingsmotiver. Hans uttrykk er kullstift og oljemaleri. Ogs\xc3\xa5 andre kunstnere har v\xc3\xa6rt aktive, slik at der trolig har v\xc3\xa6rt kontinuerlig kunstnerisk aktivitet siden Kielland og Ulfstens dager._NEWLINE_I perioden etter annen verdenskrig og mot 1970 var j\xc3\xa6ren-motiver s\xc3\xa5 popul\xc3\xa6re blant folk flest, at enkelte satte i gang masseproduksjon av \xc2\xabekte oljemalerier fra j\xc3\xa6ren\xc2\xbb. Kunstneren Roland Lengauer stilte i 1979 ut bildet \xc2\xabGj\xc3\xa6rlandskap\xc2\xbb der (g)j\xc3\xa6ren formelig eser ut av bildet og ut p\xc3\xa5 den fine forgylte rammen. Etter det ble det vanskelig for de kunstnere som fortsatt mente at J\xc3\xa6ren som motiv var kunstnerisk utfordrende.'